
Szulfonált SIMes Rh(I)-N-heterociklusos karbén komplexeinek alkalmazása allil-alkoholok redox izomerizációjának katalízisében

Munkám során az allil-alkoholok redox izomerizációját hajtottam végre vízoldható Rh(I)-NHC karbén komplex alkalmazásával. Az okt-1-én-3-ol redox izomerizációját különböző körülmények között, vizes-szerves kétfázisú rendszerekben vizsgáltam az optimális reakciókörülmények elérése érdekében.
A vízoldható N-heterociklusos karbén prekurzort óleummal történő direkt szulfonálással állítottam elő az imidazolinium sóból kiindulva.
A mérések során az általam előállított [RhCl(sSIMes)(COD)] karbén komplex katalitikus hatását használtam ki az izomerizáció vizsgálata során. A reakciókat oxigén kizárásával, N2 atmoszféra alatt Schlenk-technika alkalmazásával hajtottam végre. A termékarány megállapítását gázkromatográfiás analízissel végeztem.
[RhCl(sSIMes)(COD)] komplexet használva az izomerizáció során a konverzió mértéke alacsony, viszont a reakció szelektív. Vizsgáltam olyan reakciókat is, amikor az izomerizációt H2 atmoszféra alatt hajtottam végre, ebben az esetben alkohol (18%) és keton (2%) is keletkezett termékként, azonban mindkettő csekély mennyiségben. Különböző foszfinok és a [RhCl(sSIMes)(COD)] komplex együttes alkalmazása esetén a reakció szelektív illetve megnő az izomerizációs termék mennyisége.
A konverzió a reakcióidő függvényében növekszik, telítési görbét kapunk, a reakció 80 °C-on már egy óra alatt majdnem teljesen lejátszódik (97%). Vizsgáltam a reakció hőmérsékletfüggését is, azt tapasztaltam, hogy a hőmérséklet emelésével a konverzió nő.
Megállapítottam, hogy a katalizátor mennyiségéhez képest egy ekvivalens mennyiségű mtppms alkalmazása mellett a legnagyobb a konverzió mértéke.
Megvizsgáltam a katalizátor újrahasznosíthatóságát vizes-szerves kétfázisú rendszerben. Egymást követő három katalitikus ciklusban megfigyelhető ugyan a katalizátor aktivitásának csökkenése, azonban megállapítható, hogy eredményesen újrahasznosítható.



